GPSCรูดต่อ6% นิวโลว์รอบ6เดือน วิตกหนี้ท่วมหลังกู้เงินแสนลบ.ซื้อGLOWจ่อเพิ่มทุน7.4หมื่นลบ.
GPSC รูดต่อ 6% นิวโลว์รอบ6เดือน วิตกหนี้ท่วมหลังกู้เงินกว่าแสนลบ. ซื้อ GLOW จ่อเพิ่มทุน 7.4 หมื่นลบ. 
20 มิ.ย. 2561

ผู้สื่อข่าวรายงานว่า ราคาหุ้น บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ล่าสุด ณ เวลา 10.22 น. อยู่ที่ 67.25 บาท ลบ 4.25 บาท หรือ 5.94% สูงสุดที่ 68 บาท ต่ำสุดที่ 66 บาท ด้วยมูลค่าซื้อขาย 387.96 ล้านบาท

ทั้งนี้ ราคาหุ้น GPSC ปรับตัวลงต่อเนื่อง 3 วันติด นับตั้งแต่ราคาหุ้นอยู่ที่ระดับ 73.50 บาท เมื่อวันที่ 15 มิ.ย.2561 และยังปรับตัวลงต่ำสุดในรอบ 6 เดือน นับตั้งแต่ราคาหุ้นอยู่ที่ระดับ 66.50 บาท เมื่อวันที่ 22 ธ.ค.2560
สำหรับสาเหตุที่ส่งผลให้ราคาหุ้นปรับตัวลง นักลงทุนวิตกจากกรณีที่ GPSC แจ้งว่าบริษัทเตรียมใช้เงินลงทุน 97,559 ล้านบาท เพื่อเข้าซื้อหุ้น บริษัท โกลว์ พลังงาน จำกัด (มหาชน) หรือ GLOW จำนวน 69.11% จาก Engie Global Developments B.V. ทั้งทางตรงและทางอ้อม ในราคาหุ้นละ 96.50 บาท หลังจากนั้นจะทำคำเสนอซื้อหุ้น GLOW ที่เหลือ 30.89% ที่ราคาหุ้นละ 96.50 บาท
ทั้งนี้ หากผู้ถือหุ้นทุกรายตอบรับคำเสนอซื้อหุ้น 100% ก็จะทำให้ GPSC ต้องใช้เงินซื้อกิจการครั้งนี้จำนวน 141,166 ล้านบาท โดยบริษัทจะใช้เงินกู้ระยะสั้นไม่เกิน 142,500 ล้านบาท อายุไม่เกิน 12 เดือน เพื่อรองรับการเข้าทำธุรกรรมครั้งนี้ ซึ่งหนึ่งในเงื่อนไขของสินเชื่อระยะสั้นกำหนดให้บริษัทต้องปรับโครงสร้างเงินทุน รวมทั้งในเบื้องต้นอาจพิจารณาเพิ่มทุนไม่เกิน 74,000 ล้านบาท ซึ่งจะต้องเสนอต่อที่ประชุมผู้ถือหุ้นภายในเดือน เม.ย.62
อย่างไรก็ตาม ราคาซื้อขายหุ้น GLOW ดังกล่าวอาจมีการปรับลดลงได้เป็นจำนวนเท่ากับเงินปันผลจ่ายต่อหุ้น หาก GLOW มีการจ่ายเงินปันผลก่อนเงื่อนไขบังคับก่อนเสร็จสิ้นลง ซึ่งบริษัทได้เข้าลงนามในสัญญาซื้อขายหุ้นกับผู้ขายเมื่อวันที่ 20 มิ.ย.61 (สัญญาซื้อขายหุ้น) และเบื้องต้นคาดว่าเงื่อนไขบังคับก่อนทั้งหมดน่าจะแล้วเสร็จภายในเดือน ต.ค.61
ด้าน บล.แลนด์ แอนด์ เฮ้าส์ ระบุในบทวิเคราะห์ว่า มีมุมมองเชิงบวกต่อข่าวดังกล่าว และเชื่อว่าการซื้อหุ้น GLOW เป็นโอกาสสำคัญในการขยายธุรกิจ และเพื่อรองรับการเติบโตในอนาคต เนื่องจากโรงไฟฟ้าของ GLOW อยู่ใน จ.ระยอง ซึ่งเป็นพื้นที่ในโครงการพัฒนาระเบียงเศรษฐกิจพิเศษภาคตะวันออก (EEC) ที่รัฐบาลมีนโยบายสนับสนุน และโรงไฟฟ้าหลักอยู่ในประเทศไทยที่มีความเสี่ยงในการประกอบธุรกิจต่ำกว่าต่างประเทศ
นอกจากนี้ GLOW มี ROE ที่ 19% สูงกว่าราว 9% ของ GLOW จะช่วยเพิ่มมูลค่าหุ้นในระยะยาว แต่อาจมี dilution effect ทั้งนี้ขึ้นกับราคาหุ้นเพิ่มทุน ซึ่งจะต้องรอรายละเอียดเพิ่มเติม ในเชิงกลยุทธ์ แนะนำ “ซื้อเมื่อราคาอ่อนตัว” ให้มูลค่ายุติธรรมสำหรับหุ้น GPSC ที่ 77.80 บาท/หุ้น